作者:劉言史
標題:贈成煉師四首
內容:花冠蕊帔色嬋娟，一曲清簫淩紫煙。不知今日重來意，更住人間幾百年。黃昏騎得下天龍，巡遍茅山數十峰。採芝卻到蓬萊上，花裡猶殘碧玉鐘。等閒何處得靈方，丹臉雲鬟日月長。大羅過卻三千歲，更向人間魅阮郎。曾隨阿母漢宮齋，鳳駕龍輧列玉階。當時白燕無尋處，今日雲鬟見玉釵。